ഇന്ത്യക്ക് കൂറ്റന് സ്കോര്, ഇംഗ്ലണ്ടിന് 368 റണ്സ് വിജയലക്ഷ്യം ഓവല് ടെസ്റ്റ് ആവേശകരമായ അന്ത്യത്തിലേക്ക് ഓവല് ടെസ്റ്റ് ആവേശകരമായ അന്ത്യത്തിലേക്ക്. 368 റണ്സ് വിജയലക്ഷ്യവുമായി ഇറങ്ങിയ ഇംഗ്ലണ്ട് നാലാം ദിനം കളി നിര്ത്തുമ്ബോള് വിക്കറ്റ് നഷ്ടമില്ലാതെ 77 റണ്സ് എന്ന നിലയിലാണ്. അവസാന ദിനമായ ഇന്ന് അവര്ക്ക് വിജയിക്കാനായി 291 റണ്സ് കൂടി ആവശ്യമുണ്ട്. അഞ്ചാം ദിനം ബാറ്റിംഗ് ദുഷ്കരമായേക്കാവുന്ന പിച്ചില് ഇംഗ്ലണ്ട് വിജയത്തിന് ശ്രമിക്കുമോ അതോ സമനിലക്കായി കളിക്കുമോ എന്നതാണ് ആവേശകരമാക്കുന്നത്. മറുവശത്ത് പിച്ചിന്റെ ആനൂകൂല്യത്തില് ഇംഗ്ലണ്ടിനെ ഓള് ഔട്ടാക്കി വിജയം പിടിക്കാനാകും ഇന്ത്യയുടെ ശ്രമം. മികച്ച തുടക്കമാണ് ഇംഗ്ലീഷ് ഓപണര്മാര് നല്കിയത്. 43 റണ്സുമായി ഹസീബ് അഹമ്മദും 21 റണ്സുമായി റോറി ബേണ്സുമാണ് ക്രീസില് സംഭവബഹുലമായിരുന്നു ഇന്ത്യയുടെ രണ്ടാമിന്നിംഗ്സ്. ആദ്യ ഇന്നിംഗ്സില് കേവലം 191 റണ്സിന് പുറത്തായതിന്റെ എല്ലാ ക്ഷീണവും ഇന്ത്യ രണ്ടാമിന്നിംഗ്സില് തീര്ത്തു. മുന്നിരയും മധ്യനിരയും വാലറ്റവും തകര്ത്തു കളിച്ചപ്പോള് ഇന്ത്യ നേടിയത് 466 റണ്സ്. രോഹിത് ശര്മ 127 റണ്സുമായി കളം നിറഞ്ഞപ്പോള് പൂജാര 61, ഷാര്ദൂല് താക്കൂര് 60, റിഷഭ് പന്ത് 50 എന്നിവര് അര്ധ സെഞ്ച്വറികളും സ്വന്തമാക്കി കെ എല് രാഹുല് 46 റണ്സിനും കോഹ്ലി 44 റണ്സിനും വീണു. ഷാര്ദുല് രണ്ടിന്നിംഗ്സിലും അര്ധ സെഞ്ച്വറി നേടി ഇന്ത്യന് ടീമിലെ സ്ഥാനം ഒന്നുകൂടി ഉറപ്പിച്ചു. 72 പന്തിലായിരുന്നു ഷാര്ദൂല് 60 റണ്സ് എടുത്തത്. ഉമേഷ് യാദവ് 23 പന്തില് 25 റണ്സും ബുമ്ര 38 പന്തില് 24 റണ്സുമെടുത്തു. പൂജ്യത്തിന് പുറത്തായ രഹാനെ മാത്രമാണ് നിരാശപ്പെടുത്തിയത്. ജഡേജ 17 റണ്സെടുത്തു.